ನಾಗಮ್ಮ ಪಾಟೀಲ್

>ನಾಗಮ್ಮ ವೀರನಗೌಡ ಪಾಟೀಲ್ ಮೇರ್ ಕರ್ನಾಟಕದ ಹರಿಜನ ಜೋಕುಲೆನ ಕಲ್ಯಾಣೊಗಾದ್ ಬೇಲೆ ಮಲ್ತಿನ ಸಮಾಜ ಸೇವಕಿ ಬುಕ್ಕ ಸ್ವಾತಂತ್ರ್ಯ ಹೋರಾಟಗಾರ್ತಿ. ಮಹಾತ್ಮ ಗಾಂಧಿಯೆರೆನ ಕರೆದ ಮೇರೆಗ್ ಮೇರ್ ಸ್ವಾತಂತ್ರ್ಯ ಚಳವಳಿಗ್ ಸೇರಿಯೆರ್. ಗಾಂಧಿವಾದಿ ಚಳುವಳಿನ್ ಕರ್ನಾಟಕೊಗು ಕೊನತ್ತೆರ್ ಬುಕ್ಕ ಭಾರತೀಯ ಸ್ವಾತಂತ್ರ್ಯ ಹೋರಾಟೊಡು ಭಾಗವಹಿಸಿಯೆರ್. ಸ್ವಾತಂತ್ರ್ಯೊದ ಬೊಕ್ಕ 'ಅವ್ವ' ಪಂದ್ ಜನಪ್ರಿಯವಾದ್ ಲೆಪ್ಪುನ ನಾಗಮ್ಮ ವೀರನಗೌಡ ಪಾಟೀಲ್ ಮೇರ್ ಜೋಕುಲೆನ ಶಿಕ್ಷಣೊಗಾದ್ ತನ್ನೆನ್ ಸಮರ್ಪಿಸೊಂಡೆರ್. 

## ಬಾಲ್ಯ ಜೀವನ
ನಾಗಮ್ಮ ವೀರನಗೌಡ ಪಾಟೀಲ್ ಮೇರ್ ಡಿಸೆಂಬರ್ ೧೬, ೧೯೦೫ ರಂದು ಪುಟ್ಟಿಯೆರ್. ಮೇರ್ ತಮ್ಮ ಪ್ರಾಥಮಿಕ ಶಿಕ್ಷಣೊನು ೧೯೨೩ಡ್ ಮುಗಿತೆರ್. ಕರ್ನಾಟಕ ಲಿಬರಲ್ ಎಜುಕೇಶನ್ ಸೊಸೈಟಿದ ಸ್ಥಾಪಕೆರಾಯಿನ ಹಾಗೂ ಹಿರಿಯ ನಾಯಕೆರಾಯಿನ ಪದ್ಮಶ್ರೀ ಸರ್ದಾರ್ ವೀರನಗೌಡ ಪಾಟೀಲ್ ಮೇರೆನ್ ಮದಿಮೆ ಆಯೆರ್. ಬುಡೆದಿ ಪದ್ಮಶ್ರೀ ಸರ್ದಾರ್ ವೀರನಗೌಡೆರ್ ನಾಗಮ್ಮ ಮೇರೆನ ಸಾಮಾಜಿಕ ಕಾರ್ಯೊಲೆಗ್ ಸ್ಫೂರ್ತಿಯಾದಿತ್ತೆರ್. ಸ್ವಾತಂತ್ರ್ಯ ಹೋರಾಟಗಾರೆರಾಯಿನ, ಸಮಾಜ ಸೇವಕೆರಾಯಿನ ನಾಗಮ್ಮ ವೀರನಗೌಡ ಪಾಟೀಲ್ ಮೇರ್ಲಾ ಕರ್ನಾಟಕೊದ ಹರಿಜನ ಪನ್ಪಿನ ಹಿಂದುಳಿದ ವರ್ಗೊಗು ಸೇರಿನ ಜೋಕುಲೆನ ವಿಕಾಸೊಗು ಹಾಗೂ ಅಕ್ಲೆನ ಏಳ್ಗೆಗಾದ್ ಶ್ರಮಿಸಿದ್ದೆರ್. 

## ಸ್ತ್ರೀಯೆರೆನ ಏಳ್ಗೆಡ್ ಪಾತ್ರೊ
ನಾಗಮ್ಮ ಬುಕ್ಕ ಅರೆನ ಬುಡೆದಿ ಸರ್ದಾರ್ ವೀರಣ್ಣಗೌಡ ಮೇರ್ ಕರ್ನಾಟಕೊಡು ಸಾಮಾಜಿಕವಾದ್, ಶೈಕ್ಷಣಿಕವಾದ್, ಹಾಗೂ ಆರ್ಥಿಕವಾದ್ ಹಿಂದುಳಿದ ಸ್ತ್ರೀಯೆರೆನ ಏಳ್ಗೆಗ್ ಜೊತೆಯಾದ್ ಶ್ರಮಿಸಿದ್ದೆರ್. ೧೯೨೩ ಡ್ ಮಹಾತ್ಮ ಗಾಂಧೀಜಿ ಮೇರೆನ ಮಾರ್ಗದರ್ಶನೊಡು ಹರಿಜನ ಬಾಲಕಿಯೆರೆಗಾದ್ ನಾಗಮ್ಮ ಮೇರ್ ಆಶ್ರಮೊನು ಪ್ರಾರಂಭ ಮಲ್ತೆರ್. ಹರಿಜನ ವರ್ಗೊಂದು ಹಿಂದುಳಿದ ವರ್ಗೊ. ಅಕುಲು ಸಾಂಪ್ರದಾಯಿಕವಾದ್ ಗುಡಿಸುನಕುಲು, ಬಟ್ಟೆ ಒಗೆಯುನಕುಲು, ಚರ್ಮದ ಬೇಲೆ ಮಲ್ಪುನಕುಲು ಬುಕ್ಕ ಪ್ರಾಣಿಲೆನ್ ಕೊಲ್ಲುನವು ಅಕ್ಲೆನ ಉದ್ಯೋಗವಾದಿತ್ತ್ಂಡ್. ಮೂಲತಃ ಅಸ್ಪೃಶ್ಯೆರ್ ಅತ್ತ್ಂಡ ಪರಿಚಾರಕೆರ್ ಪಂದ್ ಲೆಪ್ಪುನ ಅಕ್ಲೆಗ್ ಭಾರತೀಯ ರಾಜಕೀಯ ಬುಕ್ಕ ಧಾರ್ಮಿಕ ಮುಖಂಡೆರಾಯಿನ ಮಹಾತ್ಮ ಗಾಂಧಿಯೆರ್ "ಹರಿಜನರ್" ಪನ್ಪಿನ ಪುದರ್ನ್ ಕೊರಿಯೆರ್. ಅಕುಲು ತಮ್ಮ ಜೀವನೊನು ಸುಧಾರಿಸಾಯರ ಮಸ್ತ್ ವರ್ಸೊಕುಲು ಶ್ರಮಿಸಿಯೆರ್. ನಾಗಮ್ಮ ಮೇರ್ ಹರಿಜನ ವರ್ಗೊದ ಪೊಂಜೊವು ಜೋಕುಲೆಗ್ "ಹರಿಜನ ಬಾಲಿಕ" ಪನ್ಪಿನ ಆಶ್ರಮೊನು ಹುಬ್ಬಳ್ಳಿಡ್ ೧೯೨೩ ಡ್ ಸ್ಥಾಪನೆ ಮಲ್ತೆರ್.  ಮೇರ್ ಮಾತಾ ನೆರೆಕರೆತ ಜಿಲ್ಲೆಲೆದ ಹರಿಜನ ಬಾಲಕಿಯೆರೆಗ್ ಆಶ್ರಯೊನು ಕೊರಿಯೆರ್. ಈ ಆಶ್ರಮೊಡು ಮಾತೆರ್ಲಾ ಗಾಂಧಿಯೆರೆನ ತತ್ವೊಲೆನ್ ಪಾಲಿಸೊಂದಿತ್ತೆರ್ ಬುಕ್ಕ ಇಂದು ಹರಿಜನ ಜೋಕುಲೆಗ್ ಸೇವೆ ಸಲ್ಲಿಸಾವೊಂದಿತ್ತಿನ ಮಹಾತ್ಮ ಗಾಂಧೀಜಿ ಮೇರೆನ ಸಾಬರಮತಿ ಆಶ್ರಮೊನು ಬುಡುದು ಬೇತೆ ಒಂಜೇ ಸ್ಥಳವಾದಿತ್ತ್ಂಡ್. ಭಾರತೊದ ಸುರುತ್ತ ಪ್ರಧಾನಿ ಜವಾಹರ್ ಲಾಲ್ ನೆಹರು ಮೇರ್ ೧೯೫೧ಡ್ ಆಶ್ರಮೊಗು ಭೇಟಿ ಕೊರಿಯೆರ್, ಆ ಸಮಯೊಡು ಮೇರ್ ಈ ಸ್ಥಳೊಗು "ಕಸ್ತೂರಬಾ ಬಾಲಿಕಾಶ್ರಮ" ಪಂದ್ ಪೊಸ ಪುದರ್ ದೀಯೆರ್. ಇಂದು ರಾಜ್ಯೊಡು ಒಂಜಿ ಮಾದರಿಯಾಂಡ್. ಬೊಕ್ಕ, ಮೇರ್ ತನ್ನ ಬುಡೆದಿನೊಟ್ಟುಗು ಹುಬ್ಬಳ್ಳಿಡ್ ಮಹಿಳಾ ವಿದ್ಯಾಪೀಠೊನು ಸ್ಥಾಪನೆ ಮಲ್ತೆರ್. ಮೇರ್ ಆಶ್ರಮೊಡು ಜೋಕುಲೆಗ್ ಸ್ನಾನ ಮಲ್ಪಾವೊಂದಿತ್ತೆರ್, ಅಕ್ಲೆಗ್ ಆಹಾರೊನು ತಯಾರ್ ಮಲ್ತೊಂದಿತ್ತೆರ್, ಅಕ್ಲೆನೊಟ್ಟುಗು ಕುಲ್ಲುದು ತಿನ್ಪೊಂದಿತ್ತೆರ್ ಬುಕ್ಕ ಅಕ್ಲೆನ ಕೂಜಲೆನ್ ಬಾಚುನೆನ್ಲಾ ಮಲ್ತೊಂದಿತ್ತೆರ್ ಪಂದ್ ವರದಿಯಾತ್ಂಡ್.

## ಸೇವೆಲು
೧೯೩೮ ಡ್, ಮೇರ್ ತನ್ನ ಬುಡೆದಿನೊಟ್ಟುಗು ಕೈಜೋಡಿಸಾದ್ ಸ್ವಾತಂತ್ರ್ಯ ಚಳವಳಿಡ್ ಭಾಗವಹಿಸಿಯೆರ್. ಸ್ವಾತಂತ್ರ್ಯೊದ ಬೊಕ್ಕ, ಮೇರ್ ಸಾಮಾಜಿಕ ಸೇವೆಗ್ ತನ್ನೆನ್ ಅರ್ಪಿಸೊಂಡೆರ್ ಬುಕ್ಕ ಶಿಕ್ಷಣೊದ ಬಗ್ಗೆ ವಿಶೇಷ ಗಮನೊನು ಕೊರಿಯೆರ್. ರಾಜ್ಯೊಲೆನ ಮರುಸಂಘಟನೆದ ದುಂಬು ರಾಣೇಬೆನ್ನೂರು ಕ್ಷೇತ್ರೊಡ್ದು ನಾಗಮ್ಮ ಮೇರ್ ಮುಂಬೈ ವಿಧಾನಸಭೆಗ್ ಆಯ್ಕೆ ಆಯೆರ್. ಭೂದಾನ ಚಳುವಳಿಡ್ದ್ ಆಕರ್ಷಿತರಾಯಿನ ನಾಗಮ್ಮ ಮೇರ್ ಈ ಪ್ರದೇಶೊಡ್ದು ವಿನೋಬಾ ಭಾವೆರೆಗ್ ಸೇರಿನ ಸುರುತ್ತ ವ್ಯಕ್ತಿ. ಅರೆನ ಸೇವೆಲೆಗಾದ್ ಮೇರೆನ್ "ಅವ್ವ" ಪಂದೇ ಜನ ಗುರುತಿಸೊಂದಿತ್ತೆರ್. ಅಂದ್ ೧೯೩೩ ಡ್ ಮಹಾತ್ಮ ಗಾಂಧೀಜಿ ಮೇರ್ ರಡ್ಡನೇ ಸರ್ತಿ ಕರ್ನಾಟಕೊಗು ಭೇಟಿ ಕೊರಿಯೆರ್, ಅಸ್ಪೃಶ್ಯತೆದ ವಿರುದ್ಧ ಜನಕುಲೆಗ್ ಶಿಕ್ಷಣ ಕೊರ್ರೆ ಅರೆನ ದೇಶಾದ್ಯಂತ ಪ್ರವಾಸೊಡು ಇಂದೆಟ್ ಭಾಗವಹಿಸಿದ್ದೆರ್. 

## ಸ್ವಾತಂತ್ರ್ಯ ಹೋರಾಟೊಗು ಕರೆ ಬುಕ್ಕ ಜೈಲು ವಾಸ
ಮಹಾತ್ಮ ಗಾಂಧಿ ಮೇರೆನ ಸ್ವಾತಂತ್ರ್ಯ ಹೋರಾಟೊದ ಕರೆಗ್ ಓಗೊಟ್ಟ್, ನಾಗಮ್ಮ ಬುಕ್ಕ ಅರೆನ ಬುಡೆದಿ ಇರ್ವೆರ್ಲಾ ೧೯೩೮ ಡ್ ಸ್ವಾತಂತ್ರ್ಯ ಚಳವಳಿಗ್ ಸೇರಿಯೆರ್. ನಾಗಮ್ಮ ಮೇರ್ ತನ್ನ ರಾಜೀನಾಮೆನ್ ಶಾಸಕಾಂಗೊಗು ಸಲ್ಲಿಸಾದ್, ಸ್ವಾತಂತ್ರ್ಯ ಚಳುವಳಿಗ್ ಪ್ರವೇಶಿಸಿಯೆರ್ ಬುಕ್ಕ ಬ್ರಿಟಿಷ್ ವಿರೋಧಿ ನಿಲುವುನು ದೆತ್ತೊಂಡೆರ್. ಅಂಚಾದ್ ಮೇರೆನ್ ೧೯೩೮ಡ್ ಬೆಳಗಾವಿದ ಹಿಂಡಲಗಾ ಜೈಲುಡ್ ೩ ತಿಂಗೊಲು ಇರಿಸಾಯೆರ್. ಹಾಗೂ ೧೯೪೨ ಡ್ ಮೇರೆನ್ ಬಂಧಿಸಾದ್ ಯರವಾಡ ಸೆಂಟ್ರಲ್‌ಡ್ ೧೩ ತಿಂಗೊಲು ಕಾಲ ಜೈಲುಡ್ ದೀಯೆರ್. ನಾಗಮ್ಮ ಹಾಗೂ ಅರೆನಂಚಿನ ಬೇತೆ ಪ್ರಸಿದ್ಧ ಮಹಿಳೆಯರಾಯಿನ ಕೃಷ್ಣಬಾಯಿ ಪಂಜಿಕರ್ ಬುಕ್ಕ ಬೇತೆಕುಲೆನೊಟ್ಟುಗು ೧೩ ತಿಂಗೊಲು ಜೈಲುವಾಸ ಮಲ್ತೆರ್. ನಾಗಮ್ಮ ಮೇರ್ ಬೈದಗಿಡ್ ನಡತಿನ ಸಭೆಡ್ ಪುರುಷೆರ್ ಬುಕ್ಕ ಮಹಿಳೆಯೆರೆನ್ ಉದ್ದೇಶಿಸಾದ್ ಪಾತೆರಿಯೆರ್ ಬುಕ್ಕ ಸರಕಾರೊಗು ಎಂಚಿನ ಸಹಕಾರೊನ್ಲಾ ವಿಸ್ತರಿಸಾವಂದಿನಂಚ ಜನಕುಲೆಗ್ ಕರೆ ಕೊರಿಯೆರ್. ಆಂಡ ಸರಕಾರೊ ಅದೇ ದಿನ ಮೇರೆನ್ ಬಂಧಿಸಂಡ್. ಆಶ್ರಮೊದ ಪೊಂಜೊವು ಜೋಕುಲು ಅರೆನ ದೇಶಭಕ್ತಿ ಚಟುವಟಿಕೆಡ್ದ್ ಪ್ರೇರಿತರಾದ್ ಸ್ವಾತಂತ್ರ್ಯ ಪ್ರತಿಭಟನೆಲೆಡ್ ಭಾಗವಹಿಸಿಯೆರ್.

ನಾಗಮ್ಮ ಮೇರ್ ಕಸ್ತೂರಬಾ ನಿಧಿಗಾದ್ ಸಂಗ್ರಹ ಮಲ್ಪುನ ಸಂದರ್ಭೊಡು ಸಕ್ರಿಯವಾದ್ ಪಾಲ್ಗೊಂಡು ಅರೆನ ಸ್ವಂತ ಚಿನ್ನದ ಉಂಗುರೊನು ದಾನ ಮಲ್ತ್ದ್ ಬೇತೆಕುಲೆಗ್ ಪ್ರೇರಣೆಯಾದಿತ್ತೆರ್. ಕಸ್ತೂರಬಾ ಗಾಂಧಿಯೆರೆಂಚ, ನಾಗಮ್ಮ ಪಾಟೀಲ್ ಮೇರ್ ತಮ್ಮ ಬುಡೆದಿನೊಟ್ಟುಗು ಹರಿಜನ ವರ್ಗೊದ ಜನಕುಲೆನ ಒಳಿತಿಗಾದ್, ಅನಾಥ ಜೋಕುಲೆನ ವಿಕಾಸೊಗಾದ್ ಆಶ್ರಮೊಲೆನ್ ಸ್ಥಾಪನೆ ಮಲ್ತ್ದ್, ಚಳುವಳಿಲು ನಡಪಾದ್, ಬೇತೆ ಸತ್ಕಾರ್ಯೊಲೆನ್ ಮಲ್ತ್ದ್ ಬೇತೆಕುಲೆಗ್ ಪ್ರೇರಣೆ ಕೊರಿಯೆರ್. ೨೩ ಮೇ ೨೦೦೨ ರಂದು ನಾಗಮ್ಮ ಪಾಟೀಲ್ ಮೇರ್ ದೈವಾಧೀನರಾಯೆರ್. 

## ಉಲ್ಲೇಖೊಲು

ವರ್ಗ:ಕನ್ನಡ ವಿಕಿಪೀಡಿಯ ಗುಣಮಟ್ಟ ಸುಧಾರಣೆ
ವರ್ಗ:ಸ್ವಾತಂತ್ರ್ಯ ಹೋರಾಟಗಾರರು